Ma, twee kinders in KZN vermoor | Maroela Media
Lt.kol. Thulani Zwane, woordvoerder van die polisie, het gesê polisiebeamptes is Vrydag omstreeks 22:00 na die toneel in die Mzunga-gebied ontbied. Daar het hulle die liggame van Thandokwakhe Bhengu (35) en haar twee kinders, Lindelani (16) en Lungisani (8), aangetref.
"Thandokwakhe en Lindelani is geskiet, terwyl Lugisani se liggaam gevind is waar dit aan 'n paal hang," het Zwane gesê. Hy het gesê die motief vir die moorde is nie bekend nie en het 'n beroep op die gemeenskap gedoen om na vore te kom met enige inligting wat tot die inhegtenisneming van die moordenaars kan lei.
Die voorval is een van twee grusame moorde verlede week op gesinne in KwaZulu-Natal. Maroela Media het vroeër berig die liggame van 'n 49-jarige vrou, haar 23-jarige seun en 27-jarige swanger dogter is Donderdag in die vroeë oggendure in Zululiyaduma in Melmoth aangetref. Die oorledenes is glo met 'n jagmes aangeval en geskiet.
Een van die gesinslede, 'n 30-jarige vrou, het die aanval oorleef en is in 'n kritieke toestand na 'n hospitaal geneem.
Vier persone, tussen 16 en 21 jaar oud, is later in verband met dié moorde in hegtenis geneem. Hulle het Maandag in die hof verskyn en die saak is tot 29 Augustus uitgestel.